Ενώπιον της μείζονος Ολομέλειας του Ελεγκτικού Συνεδρίου, ο επίτροπος Επικρατείας Αντώνιος Νικητάκης, υποστήριξε σήμερα ότι η κατάργηση από 1.1.2013 των δώρων των Χριστουγέννων και του Πάσχα, όπως και του επιδόματος της θερινής άδειας (13η και 14η σύνταξη) στους συνταξιούχους του Δημοσίου τομέα, είναι συνταγματική και νόμιμη και επιβλήθηκε για λόγους γενικότερου δημοσίου συμφέροντος!

Παράλληλα, ο συνήγορος του ελληνικού Δημοσίου (ΝΣΚ) ανέφερε ότι το Ελεγκτικό Συνέδριο πρέπει να ταχθεί με την άποψη της Ολομέλειας του Συμβουλίου της Επικρατείας που έκρινε συνταγματική και νόμιμη την κατάργηση των τριών δώρων (13ος και 14ος μισθός) στους εν ενεργεία δημοσίους υπαλλήλους.

Υπενθυμίζεται, ότι το τρίτο Τμήμα του ΕΣ, κατά πλειοψηφία, έχει κρίνει ότι μη νομίμως δεν καταβλήθηκαν κατά το ένδικο χρονικό διάστημα τα επιδόματα εορτών και αδείας, δεδομένου ότι «οι διατάξεις της υποπαραγράφου Β.4 της παραγράφου Β του άρθρου πρώτου του ν. 4093/2012, με τις οποίες καταργήθηκαν οι εν λόγω συνταξιοδοτικές παροχές, καθώς και οι διατάξεις του ν. 4387/2016, με τις οποίες διατηρήθηκε σε ισχύ η ως άνω κατάργηση, αντίκεινται στο Σύνταγμα». Μειοψήφησαν, ο τότε πρόεδρος του Τμήματος, αντιπρόεδρος Ιωάννης Σαρμάς (και σημερινός πρόεδρος του ΕΣ) και ο εισηγητής πάρεδρος, Θεόδωρος Μαυροβουνιώτης. Έτσι, το τρίτο Τμήμα παράπεμψε προς οριστική επίλυση στην Ολομέλεια του ΕΣ το ζήτημα της περικοπής των δώρων εορτών και του επιδόματος θερινής άδειας κατά το διάστημα από 1.1.2013 έως 31.12.2018.

Κατά την σημερινή ακροαματική διαδικασία, ο Αντ. Νικητάκης υποστήριξε ότι ότι δεν είναι δυσανάλογη, ούτε υπέρμετρη η περικοπή των δώρων στις συντάξεις, που έγινε με τον νόμο 4093/2012 και η περικοπή έγινε για λόγους γενικότερου δημοσίου συμφέροντος! Ο επίτροπος ισχυρίστηκε ότι είναι συνταγματική και νόμιμη η διάταξη του άρθρου πρώτου, της παραγράφου Β, της υποπαραγράφου Β.3 του ν. 4093/2012, που προβλέπει την περικοπή της 13ης και 24ης σύνταξης στον δημόσιο τομέα.

Οι συνταξιούχοι ζητούν να τους επιδικαστεί σε κάθε έναν από τους προσφεύγοντες και το ποσό των 5.000 ευρώ ως χρηματική ικανοποίηση, λόγω ηθικής βλάβης που υπέστησαν από το αποτέλεσμα της περικοπής των επιδομάτων και του επιδόματος αδείας. Υποστηρίζουν ότι οι επίμαχες περικοπές αντίκειται σε σωρεία διατάξεων του Συντάγματος και στο άρθρο 1 του Πρώτου Προσθέτου Πρωτοκόλλου της ΕΣΔΑ. Ο δικηγόρος των παρεμβαινόντων υπέρ της επαναφοράς των δώρων, ανέφερε ότι με την κατάργηση της 13ης και 14ης σύνταξης επέρχεται κατάργηση περιουσιακού δικαιώματος των συνταξιούχων και παράλληλα παραβιάζεται η συνταγματική αρχή της αναλογικότητας.

Μετά το Πάσχα αναμένεται η μείζονα Ολομέλεια του Ελεγκτικού Συνεδρίου να δημοσιεύσει την απόφασή της.

Με πληροφορίες ΑΠΕ – ΜΠΕ

(Επισκέψεις: 970 φορές, όπου 1 ημερήσιες)